section_heading: Stanovništvo
paragraph_text: Prema popisu stanovništva 2001. općina je imala svega 740 stanovnika. To je znatno manje nego daleke 1857. kada je prema prvom popisu stanovništva evidentiran 2031 stanovnik ili 174% više nego 2001. Godine 1931. na području općine Lećevica živjelo je 3100 ili 319% više nego 2001. Naglo smanjivanje ukupnog broja stanovnika u nekoliko proteklih desetljeća posljedica je intenzivnog iseljavanja (egzodusa) i to u pravilo radno i reproduktivno najsposobnijeg dijela populacije. U takvim su se okolnostima stope nataliteta naglo smanjivale (u nekim zaseocima u posljednjih nekoliko desetljeća nije rođeno ni jedno dijete), a stope mortaliteta naglo povećavale. Općina Lećevica pripada dijelovima Hrvatske kojima prijeti brzo izumiranje. Na takav zaključak upućuje i starosni sastav stanovništva jer je stanovništvo mlađe od 20 godina u ukupnom broju zastupljeno sa svega 12,5%, a ono starije od 60 godina s 42,3%. Demogeografi inače tvrde kako stanovništvo počinje stariti kada udio populacije starije od 60 godina premaši 12,5%, a udio mlađih od 20 godina se spusti ispod 30%.